คลังคงแวต7%ต่อกลัวราคาสินค้าแพง
คลังคงภาษีมูลค่าเพิ่ม 7% แก้สินค้าแพง
16 มี.ค. 2555

คลังคงภาษีมูลค่าเพิ่ม 7% แก้สินค้าแพง 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า รัฐบาลจะไม่ปรับขึ้นภาษีมูลค่าเพิ่ม (แวต) จากปัจจุบันอยู่ที่ 7% เป็น 10% หลังจะครบกำหนดลดภาษีมูลค่าเพิ่มในเดือน ก.ย. 2555 เพราะไม่ต้องการให้ราคาสินค้าแพงขึ้น 
สำหรับปัญหาราคาสินค้าแพงขึ้นในช่วงนี้ เป็นผลมาจากราคาต้นทุนซึ่งเป็นไปตามกลไกตลาด แต่ราคาสินค้าบางรายการราคาลดลง เช่น เนื้อหมู เนื้อไก่ ไข่ไก่ ขณะที่การปรับโครงสร้างภาษีของประเทศไทย ต้องมีการพิจารณาทั้งระบบไม่ควรจะทำเพียงด้านใดด้านหนึ่ง 
นายกิตติรัตน์ กล่าวว่า โครงสร้างภาษีแบ่งเป็น 4 กลุ่ม ได้แก่ 1.กลุ่มภาษีศุลกากร ซึ่งทั่วโลกได้มีการลดหรือยกเลิกภาษีนี้เพื่อเพิ่มศักยภาพทางการค้า 2.กลุ่มภาษีเงินได้นิติบุคคล แนวโน้มภาษีกลุ่มนี้มีการปรับลดลงทั่วโลก ซึ่งไทยเองก็จะมีการปรับภาษีดังกล่าวลงเหลือ 23% ในปีนี้ เพื่อสร้างแรงดึงดูดใจให้นักลงทุนต่างชาติสนใจลงทุนในประเทศไทย
3.กลุ่มภาษีเพื่อการบริโภค หรือภาษีมูลค่าเพิ่ม ซึ่งรัฐบาลยังยืนยันที่จะคงอัตราการจัดเก็บไว้ที่ 7% และ 4.กลุ่มภาษีเงินได้บุคคลธรรมดา ไทยใช้การจัดเก็บภาษีในอัตราก้าวหน้าที่ 0-37% จึงถือว่าเหมาะสมแล้ว 
“หากจะมีการปรับเปลี่ยนภาษีตัวใดตัวหนึ่งนั้นคงต้องพิจารณาทั้งระบบ เพราะปัจจุบันโครงสร้างภาษีของไทยทั้งหมดยังขัดกันอยู่” นายกิตติรัตน์ กล่าว
นายกิตติรัตน์ กล่าวอีกว่า การจัดเก็บภาษีที่ดินและสิ่งปลูกสร้าง และภาษีป้ายนั้น ยังไม่ได้มีการพิจารณา เพราะไม่ใช่เรื่องเร่งด่วนที่อยู่ในนโยบายของรัฐบาล